જે હોય તે પણ આ કૂતરાની બહાદુરી પર કૂતરા સમાજને પણ ગર્વ થયો છે. અગામી મહિનાની ચૌદમી તારીખે કૂતરા સમાજની લાલિયા વાડી ખાતે લાલિયાનો સન્માન સમારંભ યોજાશે. આ જગ્યાએ અગાઉ એરપોર્ટ અને સ્ટેડિયમમાં ચાલુ મેચે ઘુસેલા કુતરાઓનું સન્માન થઈ ચૂકેલું છે. આ સમારંભમાં લાલિયાને સન્માન પત્ર, ગ્લુકોઝ બિસ્કીટનો ડબ્બો અને હાડકું એનાયત કરવામાં આવશે. એક અગ્રણી ઉદ્યોગપતિનાં પેટ કૂતરા સ્ટફીએ લાલિયાનો દિલ્હી-અમદાવાદ-દિલ્હી જવા-આવવાનો ખર્ચો સ્પોન્સર કર્યો હોવાનું પણ જાણવા મળે છે. એરપોર્ટ પર સ્થાયી કૂતરાઓએ લાલિયાનાં આગમન સમયે ભસીને વિરોધ નહી કરે તેવી લેખિત બાંહેધરી આપી છે.